Forslag til interpellasjon om tannhelse - bokmål

Ifølge lov om tannhelsetjenesten er alle grupper som mottar hjemmesykepleie omfattet av den offentlige tannhelsetjenesten.

Dette er en viktig rettighet for en gruppe som består av stort sett eldre, men også andre med sykdommer eller funksjonsnedsettelser. Dagens eldre har fortsatt sine egne tenner, i motsetning til tidligere der de fleste hadde proteser, og eldres tannhelsebehov har derfor økt. Flere eldre bor også lenger hjemme, og ikke på sykehjem eller eldresenter.

Etter tannhelsetjenesteloven skal fylkeskommunen gi et regelmessig og oppsøkende tannhelsetilbud til pasienter i prioriterte grupper. Dette omfatter barn og ungdom til og med 18 år, psykisk utviklingshemmede, eldre, langtidssyke og uføre i institusjon og hjemmesykepleie, ungdom som fyller 19 eller 20 år i behandlingsåret, personer med ruslidelser og fengselsinnsette. Tannhelsetjenesten er avhengig av å samarbeide med kommunene for å få informasjon om hvilke pasienter som har rett på et tannhelsetilbud dekket av det offentlige. Dette gjelder særlig informasjon om voksne pasienter i prioriterte grupper. For mange kommuner er det etablert samarbeidsavtale mellom kommunen og den fylkeskommunale tannhelsetjenesten.

### Spørsmål

xxxx kommune må sørge for rutiner for å informere mottagere av hjemmesykepleie om rett til tannhelsetjenester.

Hva er xxxx kommunes rutiner for å informere mottagere av hjemmesykepleie om rett til tannhelsetjenester?

Er det etablert samarbeidsavtale mellom vår kommune og den fylkeskommunale tannhelsetjenesten?

Hvor mange med hjemmehjelp i vår kommune mottar offentlig tannhelsetjenester?

### Forslag til vedtak

Kommunen skal jobbe for at alle med hjemmehjelp meldes inn i den fylkeskommunale tannhelsetjenesten for rutinemessig innkalling.

Kommunestyret ber administrasjonen sørge for å få etablert samarbeidsavtale om tannhelse med fylkeskommunen.